तुलसी के पौधे को भी आमजन के मध्य मंगलकारी रूप में स्वीकारा जाता है। बुन्देलखण्ड क्षेत्र में घर-परिवार के व्यक्ति, महिलायें, बच्चे दैनिक पूजा-आराधना में तुलसी के पौधे की पूजा करते हैं। तुलसी के पौधे के सम्बन्ध में मान्यता है कि इसे घर में लगाने से घर-परिवार में सुख-समृद्धि बनी रहती है। इसके अतिरिक्त महिलाओं द्वारा सोमवती अमावस्या के अवसर पर तुलसी के पौधे की पूजा भी की जाती है वहीं बुन्देलखण्ड में कार्तिक मास में तुलसी के पौधे का विवाह भी धर्मपरायण महिलायें शालिगराम के साथ सम्पन्न करवाती हैं।